《古别离》
明代·黄衷

恻恻复恻恻，送君远行役。携手出潼关，何时渡沙碛。

沙碛路绵绵，胡尘昼暗天。莫辞频劝酒，动是几经年。

经年叹驰骛，虏地无芳树。野旷似连云，云深日如暮。

日暮气转寒，长驱袭可汗。壮夫多远思，龙剑勿轻看。

作者简介：明广东南海人，字子和。弘治九年进士。授南京户部主事，监江北诸仓，清查积年侵羡，得粟十余万石。历户部员外郎、湖州知府、晋广西参政，督粮严法绳奸，境内肃然。后抚云南，镇湖广皆有政绩。官至兵部右侍郎。致仕卒，年八十。有《海语》、《矩洲集》等。